KIRJALLINEN KYSYMYS E-3706/97 komissiolle esittäjä(t): Cristiana Muscardini (NI) (19. marraskuuta 1997)

Aihe: BSE-tauti ja julkinen eläinlääkintätoiminta

Eläinperäisen jätteen käsittelyä (renderointi) koskevaa säännöstöä on perusteellisesti muutettu useaan otteeseen ja nopeassa tahdissa. Määritelmien lukuisuudesta ja säännösten monimuotoisuudesta saa sen vaikutelman, että nämä vaikutusalaltaan merkittävät järjestelyt ovat suurelta osin riippuvaisia tekijöistä, jotka eivät aina ole tieteellisesti perusteltavissa. BSE-taudin epidemiologisessa tilanteessa on huomattavia eroja jäsenvaltioiden välillä, samoin valvontajärjestelmät ovat erilaisia eri jäsenvaltioissa. Toteutettavista toimenpiteistä olisi tämän vuoksi laadittava erityinen arviointi, joka perustuu erittelyyn taudin esiintyvyydestä eri maissa.

Eikö komissio edellisen perusteella katso, että

1. Päätökseen 97/534 ((EYVL L 216, 8.8.1997, s. 95. )) voitaisiin mahdollisesti tehdä muutoksia kriteereiden perusteella, joiden ensisijaisena tavoitteena on saavuttaa ihmisten terveydelle entistä hyväksyttävämpi riskitaso, ja jotka samalla perustuvat teknisesti todennettaviin tietoihin samoin kuin julkisen terveydenhuollon toimenpiteisiin, jotka on suunniteltava ja otettava käyttöön tehokkaasti tuotantoketjun kaikissa vaiheissa?

2. Eläinravinnoksi tarkoitetut valmisteet, joiden raaka-aineena on käytetty terveitä ja asianmukaisesti teurastettuja eläimiä (alhainen riskialttius), olisi käsiteltävä erityisesti määriteltyjen käsittelymenetelmien (painekäsittely) mukaisesti?

3. Olisi vahvistettava, että kaikki kuolleet eläimet ja joka tapauksessa kaikki erittäin riskialttiina pidettävä aines on hävitettävä polttamalla tai vaihtoehtoisin menetelmin?

4. Asianmukaisesti hyväksyttyjen laitosten olisi nimenomaisesti erikoistuttava jompaankumpaan näistä toiminnoista?

5. Eläimistä peräisin olevan jauhon käyttö nautaeläinten ruokintaan olisi kiellettävä?

Komission jäsenen Franz Fischlerin komission puolesta antama vastaus (16. tammikuuta 1998)

1. Komissio on tietoinen ongelmista, joita liittyy riskiaineksen käytön kieltämisestä tarttuvien spongiformisten enkefalopatioiden vuoksi 30. heinäkuuta 1997 tehdyn komission päätöksen 97/534/EY tulkintaan ja täytäntöönpanoon. Tämän päätöksen muuttamista koskeva komission ehdotus esitettiin eläinlääkintäalan tiedekomitealle joulukuussa 1997, mutta ehdotus ei saanut riittävästi tukea jäsenvaltioilta. Komissio lykkäsi näin ollen päätöksen täytäntöönpanoa 1. huhtikuuta 1998 saakka tutkiakseen tarkemmin tiedekomitean uusia suosituksia ja valmistellakseen päätöksen muuttamista. Kaikki muutokset ovat kuitenkin täysin asiantuntijoiden suositusten mukaisia.

2. Eläinjätteen käsittelyssä BSE-taudinaiheuttajien inaktivoimiseksi käytettävien vaihtoehtoisten lämpökäsittelyjärjestelmien hyväksymisestä 18. heinäkuuta 1996 tehdyn komission päätöksen 96/449/EY ((EYVL L 184, 24.7.1996. )) mukaan kaikki eläinlääkintäsäännöistä eläinjätteen hävittämisessä, käsittelyssä ja markkinoille saattamisessa sekä taudinaiheuttajien ehkäisemisestä eläin- ja kalaperäisissä rehuissa sekä direktiivin 90/425/ETY muuttamisesta 27. marraskuuta 1990 annetun neuvoston direktiivin 90/667/ETY ((EYVL L 363, 27.12.1990. )) mukainen nisäkkäistä peräisin oleva eläinjäte on käsiteltävä edellä mainitun komission päätöksen liitteessä olevien vaatimusten mukaisesti (133 celsiusasteen lämpötilassa 20 minuutin ajan kolmen baarin paineessa).

Direktiivissä 90/667/ETY määritetään eläinjäte eläinten tai kalojen ruhoiksi tai osiksi taikka sellaisiksi eläinperäisiksi tuotteiksi, joita ei ole tarkoitettu suoraan ihmisten käyttöön. Tämän vuoksi kaikki erittäin riskialtis ja alhaisen riskialttiuden omaava nisäkäsperäinen aines, mukaan lukien sellaiset ihmisten käyttöön soveltuvat tuotteet, joita ei ole tarkoitettu suoranaisesti ihmisten kulutukseen ja joihin ei sovelleta erityispoikkeuksia (lemmikkieläinten ruoka, vuodat ja nahat sekä gelatiini), on myös käsiteltävä uusien renderointivaatimusten mukaisesti, jos niitä aiotaan käyttää tai käytetään rehussa.

3. ja 5. Voimassa olevan yhteisön lainsäädännön mukaan erittäin riskialttiit eläinjätteet, mukaan lukien kuolleet eläimet, on joko poltettava tai haudattava taikka käsiteltävä hyväksytyssä laitoksessa virallisen eläinlääkintäviranomaisen valvonnassa, jotta aines voitaisiin käyttää eläinten rehuksi. BSE-tartunnan saaneet eläimet ja niiden ruhot ja kalajätteet on tuhottava.

Komissio on käynnistänyt eläinjätteitä koskevan yhteisön lainsäädännön tarkistamiseksi julkisen keskustelun lihaluujauhon tuotannosta ja sen käyttämisestä eläinten ruokintaan. Komissio tarkastelee eri vaihtoehtoja, joita liittyy märehtijöiden ruokinnassa käytettyjen eläinperäisten proteiinien kieltämiseen ja kuolleiden eläinten ja teurastuksessa irrotetun aineksen (erittäin riskialtis aines) poistamiseen ravintoketjusta ympäristövaikutusten sekä tieteellisten, taloudellisten, eettisten, kaupallisten ja muiden seurausten kannalta.

Tiedekomitea tutkii parhaillaan lihaluujauhon turvallisuutta. Tämä liittyy siihen, miten tehokas komission päätöksen 96/449/EY liitteessä tarkoitettu menettely on scrapie-taudinaiheuttajan inaktivoimiseksi lihaluujauhossa.

Komissio ehdottaa muutoksia asianmukaisiin säädöksiin edellä mainitun julkisen keskustelun ja asiantuntijoiden suositusten perusteella.

4. Jos erittäin riskialttiin aineksen käyttö rehussa kielletään, komissio määrittää tämän toiminnan asianmukaisen toteutuksen säännöt, jotta voidaan välttää kahdenlaisten ainesten ristikontaminaatio.